Attempto Controlled English

Attempto Controlled English (ACE) (Anglese Controlate Attempto) es un linguage natural controlate, i.e. un subinsimul del anglese standard con un syntaxe restringite e un semantica restringite describite per un parve insimul de regulas de interpretation. 

Hic il ha alicun simple exemplos. Le exemplos es in interlingua pro clarificar le explication. Le exemplos original es in anglese, e illos es monstrate como referentias:

  (1) * Feminas es human. * Women are human.
  (2) Cata femina es un humano. Every woman is a human.
  (3) Un homine es un humano. A man is a human.
  (4) Un homine se proba un nove cravata. Si le cravata place a su uxor alora le homine lo compra. A man tries-on a new tie. If the tie pleases his wife then the man buys it.

Le regulas de construction de ACE require que cata substantivo es introducite per un determinator (un, cata, nulle, alicun, al minus 5, ...). Isto exclude (1), indicate con * precedente le phrase. Le regulas de interpretation de ACE decide que (2) es interpretate como quantificate universalmente, durante que (3) es interpretate como quantificate existentialmente. Altere regulas de interpretation resolve le referentias anaphoric in (4): le cravata e lo del secunde phrase refere a un nove cravata del prime phrase, durante que su e le homine del secunde phrase refere a un homine del prime phrase. Assi un texto ACE es un entitate coherente de phrases ligate anaphoricamente.

ACE pote servir como representation del cognoscentia, specification, e linguage de consulta, e es concipite pro professionales qui vole usar notationes formal e methodos formal, sed pote non esser familiar con illos. Ben que ACE pare perfectemente natural — illo pote esser legite e comprehendite per qualcunque — illo es in facto un linguage formal.

Le Attempto Parsing Engine (APE) (Motor de Analyse Attempto) traduce textos ACE sin ambiguitate a structuras de representation del discurso (DRS) que usa un variante del linguage de logica de prime ordine. DRSs pote depost esser traducite a un altere linguage formal, per exemplo AceRules con varie semanticas, RuleML , OWL, e SWRL. Traducer DRSs al linguage standard de logica de prime ordine permitte al usatores rationar super textos ACE, per exemplo pro verificar los, pro validar los, e pro consultar los.

ACE e su utensiles relatate ha essite usate in le campos de specificationes de software, proba de theoremas, summario de textos, ontologias, regulas, consulta, documentation medic, e planamento. In 2004, ACE esseva adoptate como le linguage natural controlate del Rete EU de Excellentia REWERSE  (Rationamento super le Web con Regulas e Semanticas - Reasoning on the Web with Rules and Semantics).

 Referentias 

 Ligamines externe 
 Project Attempto
 Controlled Natural Languages
 TRANSLATOR: A TRANSlator from LAnguage TO Rules 

Categoria:Linguas controlate
Categoria:Linguistica computational
Categoria:Representation del cognoscimento